《灵峰洞》
清代·韩则愈

有峰拔地起，亭立三千尺。转折拾层级，洞天窥一隙。

幽邃直佛窟，传闻太守辟。岁月既已久，石上苔藓积。

洞门俯众山，双笋谁为擘。灵芝高可采，初月瀁金液。

小憩招白云，藉草欲晨夕。山僧不厌人，笋蕨喜留客，终老袪尘缨，优游此山泽。

作者简介：韩则愈，字叔夜，鄢陵人。贡生，官永嘉知县。有《秋岩诗集》。